Actualizare 13 martie 2017:

Cercetarea penală a doctorului Alexandru Frăticiu s-a încheiat cu o ordonanță de clasare. ”Cercetarea penală a dovedit că nu am comis fapte cu vinovăție prevazute de lege, procuratura a emis, în acest sens, o ordonață de clasare a cauzei în data de 09.06.2016. Astfel nu am fost trimis în judecată și nu am fost condamnat. În urma acestei ordonanțe mi s-a emis un cazier judiciar curat, Colegiul medicilor din Sibiu mi-a emis un certificat de onorabilitate din care rezulta că pe tot parcursul meu profesional nu am avut abateri deontologice, astfel că nu au fost motive pentru sancțiuni administrative și astfel în momentul actual mă aflu în postul de medic șef de secție la Spitalul Clinic Județean Sibiu, post ocupat prin concurs”, susține doctorul Frăticiu.

Știrea inițială:

Dr. Alexandru Frăticiu, medicul-șef de la Secția de Gastroenterologie a Spitalului Județean din Sibiu, a fost prins în flagrant în timp ce lua mită de la ruda unei paciente.

Fiica unei femei care urma să fie operată de către medic a depus o plângere oficială la Parchetul de pe lângă Tribunalul Sibiu, după ce medicul care urma să îi opereze mama i-a cerut 200 de lei și 200 de euro. Acum patru zile, femeia i-a dat cei 200 de lei pretinși. După o zi, femeia urma să se întâlnească din nou cu medicul și să îi dea și cei 200 de euro. Aceștia fuseseră, însă, marcați de către polițiștii de la IPJ Sibiu, Serviciul Județean Anticorupție, care au organizat, împreună cu procurorii, flagrantul. După ce medicul a luat banii, polițiștii au intrat imediat pe fir.

Medicul este acum cercetat penal, iar procurorii au dispus împotriva lui măsura controlului judiciar pentru 60 de zile. "Procurori ai Parchetului de pe lângă Tribunalul Sibiu au dispus, la data de 11 februarie 2016, punerea în mişcare a acţiunii penale şi luarea măsurii preventive a controlului judiciar pe timp de 60 zile a medicului şef secţie gastroenterologie din cadrul Spitalului Clinic Judeţean de Urgenţă Sibiu, pentru comiterea infracţiunii de luare de mită, prevăzută de art.289 Cod penal raportat la art.6 din L.78/2000. S-a reţinut că în data de 9.02.2016, a pretins de la martora denunţător Golban Viorica Iuliana, sumele de 200 lei şi 200 euro, sume pe care le-a primit apoi la data de 9.02.2016 şi la 10.02.2016, pentru o intervenţie chirurgicală asupra mamei denunţătoare, care ar fi intrat în îndeplinirea atribuţiilor sale de serviciu", se arată într-un comunicat semnat de prim-procurorul Parchetului de pe lângă Tribunalul Sibiu, Olivian Oană.

Deocamdată, conducerea Spitalului Județean nu a formulat nicio poziție oficială referitor la acest caz.

ACTUALIZARE - Reporterii Turnul Sfatului au încercat să ia legătura, prin telefon, cu medicul șef de secție. Acesta a răspuns la telefon, însă, după ce jurnaliștii s-au recomandat, medicul a închis brusc telefonul, fără nicio lămurire.

ACTUALIZARE - Reprezentanții Spitalului Clinic Județean Sibiu au trimis un comunicat oficial referitor la șeful de secție prins în flagrant când lua mită. "În cazul în care informaţiile comunicate presei de către Parchet se confirmă, apreciem ca este un caz izolat, care nu caracterizează personalul unităţii noastre spitaliceşti. Trebuie să lăsăm justiţia să-şi urmeze cursul şi să stabilească dacă medicul este sau nu vinovat. Instituţia noastră îşi doreşte şi militează ca toţi angajaţii săi să dea dovadă de o înaltă ţinută profesională, etică şi morală. Nu am tolerat şi nici nu vom tolera astfel de practici. După primirea unei comunicări oficiale din partea Parchetului vom analiza dacă se impune luarea unor măsuri administrative faţă de medicul în cauză. Unitatea noastră va colabora cu organele de anchetă pentru elucidarea acestui caz", se arată în comunicatul semnat de directorul medical al Spitalului, dr. Radu Chicea.

Dr. Alexandru Frăticiu este sub control judiciar, deci are dreptul să meargă în continuare la muncă și să opereze. Astăzi, medicul a fost la spital și și-a îndeplinit atribuțiile de serviciu.

ACTUALIZARE - Potrivit Codului Penal, pedeapsa pentru luare de mită, dacă acuzațiile se dovedesc fondate, este între 3 și 10 ani de închisoare.